Reykjavík, 07.05.2024

Efni: Fundargerð fundar með haghöfum Coda Terminal

Þann 7. maí 2024 kl. 17:30, í skrifstofum Carbfix hf., Höfðabakka 9d, 110 Reykjavík, var haldinn fundur fulltrúa Carbfix hf. og haghafa í nágrenni Coda Terminal. En Coda Terminal er verkefni á vegum Carbfix hf. í nágrenni Straumsvíkurhafnar og iðnaðarsvæðinu Helluhverfi í Hafnarfirði.

**Fyrir hönd haghafa mættu** Sigþór Sigurðsson framkvæmdastjóri hjá Colas, Helena Mjöll Jóhannsdóttir fyrir hönd Náttúruverndarsamtaka Suð-Vesturlands og Gunnar Bjarnason fyrir hönd Akstursíþróttafélag Hafnarfjarðar.

Einnig mættu gegnum Teams fjarfundarbúnað: Björk Úlfarsdóttir frá Colas, Orri Kristinn Jóhannson umsjónarmaður og ritstjóri Vellirnir mínir Facebook síðunnar, Kristinn Guðlaugsson frá Hvaleyrarskóla.

**Fyrir hönd Carbfix hf.** mættu Ólafur Elínarson, Heiða Aðalsteinsdóttir, Grettir Haraldsson, Silja Y. Eyþórsdóttir og Kristinn Már Reynisson. Einnig mættu gegnum Teams fjarfundarbúnað: Bergur Sigfússon.

Fundarstjóri var Ólafur Elínarson.

Fundargerð ritaði Kristinn Már Reynisson.

*Fundur fór svo fram:*

***Fundur settur***

Fundarstjóri, Ólafur Elínarson, bauð fundargesti velkomna og setti fund með kynningu á efni fundar og tilefni. Meðal annars var farið yfir að Coda Terminal, sé verkefni fyrirtækisins Carbfix, sem felur í sér að binda í berglögum koldíoxíð, sem m.a. er flutt til landsins með sérúbúnum skipum. Um sé að ræða koldíoxíð sem komi frá iðnaði sem flokkast sem hard-to-abate iðnaður. En þar er um að ræða iðnað sem ekki geti gert meira til að draga úr losun á koldíoxíði í sínum iðnaðarferlum og þurfi því að fanga hina eftirstæðu losun. Að jafnaði er um að ræða iðnað sem samfélög nútímans geta illa án verið, svo sem málm- og sementsvinnslu.

Með áratugar reynslu Carbfix af bindingu koldíoxíðs í berglögum, er Coda Terminal eðlilegt næsta skref til að beita tækni Carbfix sem einni af þeim lausnum sem mannkyn hefur til að mæta loftslagsvánni.

***Mat á umhverfisáhrifum***

Að inngangi loknum gaf fundarstjóri orðið til Heiðu Aðalsteinsdóttur sem flutti erindi um ferli og niðurstöður vinnu við matsskýrslu á umhverfisáhrifum Coda Terminal.

Heiða upplýsti fundargesti um að umhverfismat fyrir Coda Terminal hafi verið framkvæmt og umhverfismatsskýrsla sé í rýni hjá Umhverfisstofnun. Þessi fundur sé þó ætlaður til þess að veita fundargestum innsýn inn í efni skýrslunnar áður en hún er gerð opinber.

Þegar skýrslan hefur verið sett í opinbera birtingu er áætlað að halda opinn íbúafund í Hafnarfirði.

Auk þess sem Coda Terminal er næsta stóra framlag Íslands til loftslagsmála – en álíta má hitaveituvæðingu sem fyrsta stóra skrefið – er áætlað að Coda Terminal muni skapa u.þ.b. 600 bein og afleidd störf. Þá er sóknartækifæri í því að Hafnarfjörður verði vettvangur grænna lausna. Straumvíkursvæðið var valið vegna þess að landfræðilega er það mjög gott, m.a. með tilliti til innviða svo sem hafnar.

Heiða sýndi yfirlitsmyndir af því hvernig starfsemi Coda mun vera staðsett á Straumsvíkursvæðinu. Bæði hvað verður ofan jarðar og neðan jarðar.

Einnig voru sýndar afstöðumyndir sem sýna hvernig svæðið mun líta út þegar borteigum Coda Terminal hefur verið komið fyrir. Mannvirki í stórum skala sem eru fyrir á svæðinu, gera það að verkum að Coda hefur takmörkuð áhrif á ásýnd svæðisins. En hins vegar opnar tilkoma Coda Terminal möguleika til útvistar á svæðinu.

Þegar Coda Terminal lýkur starfsemi er holum lokað og lóðir geta verið nýttar fyrir aðra starfsemi. Eða útivist, þar sem gætt er að því að frágangur verði sem bestur og umgengni sem best.

Því næst kynnti Heiða áhrifamat á umhverfisþætti sem koma fram í skýrslu um mat á umhverfisáhrifum. flestir þættir eru metnir sem óverulegir.

Heiða fór yfir þá efnafræðilegu ferla sem Carbfix tæknin nýtir. Einnig að vatnstaka er staðbundin og vatni er skilað jafnóðum, en á aðeins meira dýpi, þó á sama stað.

Verkefninu verður áfangaskipt og rannsóknir gerðar jöfnum höndum til að sjá hvort mælingar fylgi líkönum sem unnin hafa verið.

Mynd af jarðmyndunum er kynnt – og lýst hvernig leitast hefur verið við að halda Coda Terminal innan nú þegar raskaðs svæðis, sem enn fremur hefur verið skilgreint sem athafnasvæði.

Að lokum voru fundargestir upplýstir um vöktunaráætlun sem unnið er eftir. En hún verður einnig uppfærð eftir því sem niðurstöður rekstrar koma fram við viðvarandi eftirlit og rannsóknir.

***Umræður***

Fundarstjóri opnaði fyrir umræður og spurningar.

Til máls tók Sigþór, framkvæmdastjóri hjá Colas og spurði um framvindu tilrauna með niðurdælingu koldíoxíðs með saltvatni. Því var til svarað að Coda Terminal byrji á ferskvatni því það er komin áratugar reynsla á það á Hellisheiði. En rannsóknir í Helguvík munu skila niðurstöðum sem geta verið nýttar á fjórða fasa í Straumsvík, sem er á saltvatnssvæði.

Þá tók til máls Gunnar Bjarnason fyrir hönd Akstursíþróttafélag Hafnarfjarðar og spurði hvort hætta stafi af koldíoxíðinu í Coda Terminal. Því var til svarað að koldíoxíð sé ekki mengun sem slíkt, en í of miklu magni í andrúmsloftinu hafi það slæm áhrif á loftslag jarðar.

Þá var spurt hvort áhrifa megi vænta á neysluvatnsholur á svæði Akstursíþróttafélagsins. Því var til svarað að borholur Coda Terminal verði á rúmlega 350 metra dýpi – og fóðraðar þangað niður. En holur Akstursíþróttafélagsins séu hins vegar á ca. 45 metra dýpi.

Helena Mjöll Jóhannsdóttir fyrir hönd Náttúruverndarsamtaka Suð-Vesturlands tók þá til máls og spurði hvort það svæði sem umhverfismatsskýrsla nái til, sé sama svæðið og hafi verið kynnt upphaflega. Því er til svarað að upphaflega hafi mjög stórt svæði verið undir sem mögulegt athafnasvæði. Eftir því sem frekari rannsóknir og athuganir hafi verið framkvæmdar hafi endanlegt athafnasvæði Coda Terminal tekið einhverjum breytingum.

Helena spurði þá hvort ekki sé nægt koldíoxíð á íslandi – hvers vegna þörf sé á að flytja það inn annarsstaðar frá. Því var til svarað að CO2 ferðast hratt um loftslagið. Svo þótt því sé losað á meginlandinu, hafi það áhrif á íslandi. Enn fremur að uppruni þess koldíoxíðs sem ætlað er að binda í Coda Terminal sé í iðnaðarferlum sem eru hard-to-abate eins og lýst var í upphafi fundar.

Enn fremur var rætt um nýja tækni sem gerir kleift að nota rekjanleg efni í vöktunarholur.

Orri Kristinn Jóhannson umsjónarmaður og ritstjóri Vellirnir mínir vefsíðunnar fékk þá orðið. Hann, sem íbúi Vallahverfis lýsti sinni upplifun af þeirri starfsemi sem nú þegar er á Hellunum og að þar séu mörg hver fyrirtæki í mengandi iðnaði. Hann veltir fyrir sér þegar hreinn iðnaður á borð við Coda Terminal kemur inn á svæðið, hvort það geti skapað hvata og haft jákvæð áhrif á nærumhverfið? Því var til svarað að stígagerð og upplifun sé hluti af hönnunaráherslum Coda Terminal. Þannig að útivistarsvæði geti orðið að hliðarafurð. En Coda Terminal geti þó ekki gert meira en verið góð fyrirmynd fyrir nágranna.

Fundargestir ræddu þá um hlutfall þess koldíoxíðs sem bundið verður með Coda Terminal, af heildarlosun Íslands. En einnig að jákvæð áhrif á loftslag jarðar verða meiri ef horft er út fyrir heimahagana og ekki aðeins einblínt á losun sem á sér stað á íslensku yfirráðasvæði.

Að lokum var rætt um jarðlög á athafnasvæði Coda Terminal og takmarkaðar líkur á áhrifum af jarðhræringum vegna ákjósanlegra jarðlaga.

Fleira gerðist ekki og sleit fundarstjóri fundi 18:50